Mener passasjerene burde ha ventet på ambulansen

BLE SKADET: De 20 passasjerene skal ha gått fra bussen, selv om bussjåføren ble skadet i ulykken. Foto: Espen Luthman

Politiet: - 20 passasjerer gikk fra skadet bussjåfør

(VG Nett) Etter at bussen kjørte av veien på Holmlia, skal alle passasjerene ha gått av og tatt en annen buss. Igjen lå den hardt skadede bussjåføren, ifølge politiet.

Sigrid Helene Svendsen

Dyveke Nilssen

Oppdatert 16. desember 2011

Artikkelen er over åtte år gammel

Det var svært glatt der tirsdag morgen, ifølge Nordstrands Blad, som først skrev om saken.

- Da patruljen kom, satt sjåføren skadet igjen og bussens passasjerer hadde forlatt bussen, og sannsynligvis dratt på jobb, sier Gro Smedsrud, stasjonssjef på Manglerud politistasjon, til VG Nett.







Var du der? Vet du noe? Ta kontakt med VG Netts journalister!

Det var de som først rykket ut til ulykkesstedet. Bussen, som hadde gått 06.18 fra Åsbråten, hadde sklidd av veien, ved avkjøringen til Holmlia. Da politiet kom, var bussen tom, bortsett fra den skadede sjåføren.

Smedsrud sier den første meldingen de fikk var at sjåføren var kritisk skadet og satt fastklemt i bussen.

- Det var det det så ut som på stedet, sier hun.

- Burde ha ventet

Sjåføren satt igjen i bussen med rattstangen i magen. Stasjonssjefen reagerer på at ingen av passasjerene ventet til hjelpen ankom stedet.

- For å si det sånn; noen burde ha ventet til politi og ambulanse kom. At alle forlot bussen var ikke bra, siden det satt en skadet sjåfør der. Det er ikke tvil om at vi stusset da vi fant sjåføren alene i bussen og fikk høre at den hadde hatt passasjerer. Man skal ikke forlate skadede personer uansett, sier hun, og viser til veitrafikkloven.

Nå vil politiet ha tips i saken, og ber alle som kan ha noe informasjon om å melde seg.

- Her kan både passasjerer og andre som var i området hjelpe oss. Vi vil gjerne vite om bussen kjørte fort, om det ble bremset opp, hvor bussen fikk sleng og hvordan den kjørte av veien, sier overbetjent Dag Harald Drevsjø til Nordstrands blad.

Sykemeldt

Kommunikasjonssjef Merete Agerbak-Jensen i Unibuss avviser at alle passasjerene forlot bussen.

- De fleste dro med en annen buss som kom, men det var en annen fører i bussen som ble igjen, og en dame, sier hun til VG Nett.

Ifølge henne ble føreren sendt til Ullevål sykehus med nakkeskader. Han fikk også et slag i brystet fra rattet, og er rutinemessig sykemeldt.

- Så vidt jeg vet har sjåføren ikke selv nevnt noe om passasjerenes rolle eller omtalt det som noe problem, understreker hun.

- Han fikk hjelp fort, og heldigvis var det ingen andre kjøretøy som ble skadet, og heller ikke passasjerer. Føreren har det etter forholdene bra.

- Speilblankt

Kommunikasjonssjefen forteller at det var svært glatte veier på stedet. Bussen endte opp i et tre.

- Det var rett og slett speilblankt, og det er så ille at trafikken derfra ble stoppet i en drøy time, sier hun.

Det finnes overvåkingsfilm fra bussen, som er overlevert politiet slik at de kan danne seg et bedre bilde av det som skjedde.

De mener fortsatt at sjåføren ble etterlatt.

- Jeg har sjekket loggen og snakket med patruljen som kom til stedet. Da vi ankom stedet klokken 07.07 var det ingen med sjåføren som satt fastklemt, og de ble svært overrasket over at det hadde vært passasjerer i bussen, sier stasjonssjef Smedsrud.

Publisert: 16.12.11 kl. 13:18 Oppdatert: 16.12.11 kl. 13:45